કેલેન્ડરો અને ડાયરીઓમાં સમયની માગ મુજબ સતત પરિવર્તન કરવામાં આવે છે. અંગ્રેજી કેલેન્ડર સાથે ભારતીય પંચાંગની તિથિઓ મિક્સ કરીને કેલેન્ડરો તૈયાર કરાય છે. ડટ્ટા અને દીવાલ કેલેન્ડર બાદ હવે ડેસ્ક કેલેન્ડરનો પણ ક્રેઝ જોવા મળે છે. આજના મોબાઈલ યુગમાં પણ ઘણાં લોકો ખિસ્સાંમાં નાની ડાયરી પણ રાખે છે. જેમાં આખા વર્ષની તિથિઓ હોય છે. ૮૦ વર્ષથી ડાયરી-કેલેન્ડરો બનાવતી રાજકોટની જાણીતી પેઢીના ભાવિકભાઈ પારેખ કહે છે, “યુવાપેઢીને આકર્ષવા એક સમયનાં પ્રખ્યાત ડટ્ટા કેલેન્ડરમાં સુધારાઓ કરીને અમે ડટ્ટા-ડેસ્ક કેલેન્ડર તૈયાર કર્યું છે. ડટ્ટામાં રોજ એક પાનંુ ફાડવામાં આવતું, પરંતુ આ કેલેન્ડરમાં પાનું ફાડવાને બદલે પાછળ વાળી દેવાય છે. જેથી કોઈ પાનામાં કંઈ લખ્યું હોય અથવા અગાઉની તારીખો જોવી હોય તો ગમે ત્યારે જોઈ શકાય. આ કેલેન્ડરની સારી ડિમાન્ડ જોવા મળે છે.”